**Boldog Károly-díj**

**Bodó Judit**, a szombathelyi Puskás Tivadar Szakképző Iskola oktatója, történelem–filozófia szakos mestertanár, helytörténész

A különböző kulturális intézmények és szervezetek munkatársaként aktív részvevője és formálója a város kulturális életének. Számos rendezvény szervezője, ezek közül külön említést érdemelnek a fiataloknak szóló ismeretterjesztő alkalmak. Helytörténeti kutatásai során gyakran foglalkozik Károly király és Zita királyné szombathelyi vonatkozású emlékeivel, ezzel kapcsolatos kutatási eredményeit rendszeresen megosztja az Imaliga vezetőségével is.

**Erőss Réka** Mária, a Szuverén Máltai Lovagrend minisztertanácsosa, a Zita Királyné Boldoggá Avatásáért Egyesület elnöke

A Máltai Lovagrend dámája melegszívű egyéniségével mindkét feladatában Boldog Károly király lelkiségét sugározza. Zita királyné kultuszát hosszú évek óta széles nemzetközi háttér és kapcsolatok segítségével gondozza és imakörök szervezésével alapozza meg. Hiteles személyiségével tesz tanúságot Zita és Károly hitvestársi és családi értékvilágáról.

**Érszegi Márk Aurél**, diplomata, a Külügyminisztérium vallásügyi főtanácsadója

Itthon, az Örök Városban és korábbi, Vatikán-szakértői minőségében is nagy hangsúlyt helyezett a Károly királlyal, a Habsburg-családdal, az olasz–magyar és az osztrák–magyar kapcsolatokkal összefüggő témák bemutatására, Boldog Avianói Márk magyarországi kultuszának előmozdítására. A magyar Imaliga munkáját évek óta értékes tanácsaival segíti és aktívan támogatja.

**Főtisztelendő Fazakas Zoltán Márton** (OPraem) csornai premontrei apát

A Károly-kultuszt Magyarországon évtizedek óta következetes hűséggel képviseli, részt vesz és szervez megemlékező és imaalkalmakat. Szerzetesi életében, derűs és jótékony közösségszolgálatában hűségesen őrzi és hitelesen képviseli Boldog Károly spirituális és szellemi örökségét.

**Fejérdy Gergely**, a Habsburg Ottó Alapítvány tudományos igazgatóhelyettese

Az utóbbi években végzett kutatómunkájában Habsburg Ottó boldoggá avatott édesapja is hangsúlyosan szerepel. A 2022. évi centenáriumi alkalmak, és azóta is folyamatos megemlékezések, kiállítások szervezésében meghatározó szerepet játszik. Hiteles emberi és szakmai értékeivel a Károly-tisztelő közösséget is gazdagítja.

**Glässer Norbert** a Szegedi Tudományegyetem Bölcsészettudományi Kara Néprajz Tanszékének egyetemi docense

Egyetemi oktatói és kutatómunkájával évtizedek óta hozzájárul az Osztrák–Magyar Monarchia, Ferenc József és Károly király alakjának jobb megismeréséhez és értékeléséhez. Tudományos munkásságával a Károly-kultusz világi oldalát erősíti számos konferencia, megemlékezés és tárlat gondozásával. A Monarchia történetét dokumentáló gazdag magángyűjteménye darabjaival számos kiadványunk tartalmasabb megjelenéséhez hozzájárult.

**Jancsó András**, a Pázmány Péter Katolikus Egyetem Bölcsészet és Társadalomtudományi Kara Politológia Tanszékének egyetemi tanársegéde

Filozófia- és politikatörténeti kutatásai, írásai és előadásai során kitüntetett figyelmet szentel azoknak az egyházi és nemzeti örökségből fakadó témáknak és értékeknek, melyek a Károly-kultusz szellemi horizontját is gazdagítják. A boldog király és az egykori uralkodócsalád XXI. századi szempontok szerinti szellemtörténeti kutatását a kultusz jövője szempontjából kifejezetten fontosnak tarjuk és nagyra értékeljük.

**Kardonné Fábry Eszter**, a Habsburg Ottó Alapítvány levéltárosa

Fábry Eszter gazdag művészettörténészi és muzeológusi szakértelemmel gondozza Habsburg Ottó írásait, cikkeit, elősegítve ezek kutatását, és élen jár a Károly királyhoz köthető jubileumi alkalmak, megemlékezések és kiállítások szervezésében. Tevékenységének köszönhetően Habsburg Ottó alakjának jobb megismerése mellett a példaértékű édesapa, Károly király életművének és tiszteletének magyar kutatása is tovább gazdagodhat.

**Tisztelendő Kuzmányi István** diakónus, a Magyar Kurír főszerkesztője

A magyar katolikus média egyik legmeghatározóbb alakjaként magas emberi és szakmai minőséggel képviseli azokat az értékeket, melyek mind közvetett, mind közvetlen módon gazdagítják a magyar boldogok és szentek, köztük Boldog Károly tiszteletének és közösségi példájának erősítését. Áldásos és sokrétű munkájával szolgálja szűkebb közössége – a Budapest-Angyalföldi Szent Mihály plébánia – és a magyar katolikus társadalom szélesebb rétegeinek lelki gazdagodását.

**Maczó Ferenc**, a Magyar Tudományos Akadémia Bölcsészettudományi Kutatóközpont Történettudományi Intézet Lendület Szent Korona Kutatócsoportjának tagja, történész, művészettörténész,

Kutató- és szervezőmunkájával hosszú évek óta kiveszi részét az utolsó magyar király emlékének és tiszteletének ápolásából az életmű és egyes események széles körű megismertetésével. *Az utolsó magyar királykoronázás* című, reprezentatív és hiánypótló kötete a 2016-os centenárium legmaradandóbb alkotásának bizonyult. Kutatásai mind katolikus vonalon, mind világi téren a Károly-kultusz gazdagodását szolgálják.

**Főtisztelendő Mogyorósi Márk Ányos** (OSB) a tihanyi bencés apátság plébániai kormányzója

A tihanyi apátság a rendszerváltozás óta a magyarországi Károly-kultusz erősítésének egyik legfontosabb helyszíne, jó példát mutatva a tisztelet folyamatos megújulása, életben tartása és új elemekkel történő gazdagítása terén. Ányos atya a tihanyi kultusz elkötelezett szervezői közé tartozik, melynek legutóbbi sikere a Károly-szoba rekonstruálása és a visszatérő – idén október 19-én esedékes – kálváriai és apátsági megemlékezések rendezése.

**Nagy Brigitta** a Magyarországi Mindszenty Alapítvány iroda- és levéltárvezetője, a Károly Király Imaliga Magyar Tagozatának munkatársa

A két szervezet munkájában több mint másfél évtizede vesz részt, áldozatos szolgálat fűzi Mindszenty bíboros és Károly király alakjához. Számtalan könyv és cikk kiadását, kiállítás és rendezvény szervezését bonyolította, értékes kutatásokat és önálló részfeladatokat végezve. A két szervezet vezetőit nagy munkabírással és páratlan megbízhatósággal segíti a mindennapi feladatok vitelében és újabb projektek szervezésében.

**Nagy Norbert** teológus, Zita királyné szenttéavatási eljárásának viceposztulátora

Nagyváradról indulva, svájci tanulmányai idején először egy fordítói megbízatás révén került kapcsolatba Zita királyné ügyével. Kutatói, posztulátori, médiaapostoli és katekéta-közösségszervezői munkájával Zita és Károly kultuszának elkötelezett és tevékeny előmozdítója Svájcban, Itáliában és Magyarországon.

**Pandula Attila**, történész, egyetemi tanár, az Eötvös Loránd Tudományegyetem bölcsészkarának oktatója, a Magyar Heraldikai és Genealógiai Társaság elnöke, a Nemzeti Címer Bizottság tagja

Kutatóként írásaival, cikkeivel, előadásaival, szerkesztői munkájával elméleti síkon, egyházi és állami tanácsadóként pedig számos kiemelkedően fontos gyakorlati terepen ápolja, népszerűsíti és szolgálja a magyar apostoli királyság értékes és a XXI. századba is illeszkedő hagyományait, benne a fontosabb Habsburg uralkodók máig ható, értékes örökségét.

**Pálffy Géza**, történész, Magyar Tudományos Akadémia Bölcsészettudományi Kutatóközpont Történettudományi Intézet Lendület Szent Korona Kutatócsoport vezetője

Saját és közvetlen munkacsoportja kutatásaival, rendkívül gazdag publikációs és népszerűsítő tevékenységével a Szent Korona tiszteletének új útjait keresi és alapozza meg, ami rendkívül fontos a modern magyar nemzeti identitás kialakítása, és a fontosabb magyar és köztük Habsburg uralkodók emlékének hiteles megőrzése érdekében.

**Pálffy László**, matematikus, játékfejlesztő

Tudományos és közösségszervező tevékenységével – köztük a 22 éves Budavári Beszélgetések sorozatának szervezésével – évtizedek óta szolgálja szűkebb közösségeiben a Károly királyhoz is kötődő egyházi és nemzeti hagyományok ápolását, megújulását és ezeken keresztül a felelős kapcsolódást egyházi és nemzeti közösségünk életébe és jövőjének közös alakításába.

**Pánczél Hegedűs János** történész, kommunikációs és köznevelési szakember, a Regnum Portál alapítója

A magyar apostoli királyság és jelesebb személyiségei, köztük Tiszteletreméltó Mindszenty József és Boldog Károly király történelmi szolgálatának kutatásával és népszerűsítésével, egyházi tiszteletükhöz kapcsolódó publikációs tevékenységével segíti az általuk képviselt közösségi értékek ápolását és gazdagítását hosszú évtizedek óta.

**Seremetyeff-Papp János**, restaurátorművész, író

A Habsburg-családhoz kötődő, háttérben végzett értékmentő tevékenységével, restaurátori, alkotó és népszerűsítő munkájával hathatósan szolgálja a Károly-kultusz magyarországi ápolását és a Károly Király Imaliga magyar tagozatának megannyi feladatát és konkrét tevékenységét.

**Szabó Zoltán**, nyugalmazott bíró, a Szent István Bazilika egyházközségi tanácsának tagja (nem tud jelen lenni az átadón)

Hiteles életével, személyiségével és tudásával soproni és zalaegerszegi közösségeiben és Budapest főtemplomában a magyar apostoli királyság és a Habsburg-dinasztia értékes hagyományainak lelkes ápolója és népszerűsítője évtizedek óta. A kommunista diktatúra idején ezek átmentésében is elévülhetetlen közösségi érdemeket szerzett.

**Ujváry Tamás** turisztikai szakember, a Gödöllői Királyi Kastély igazgatója

Bő másfél évtizede tartó áldozatos és eredményes intézményvezetői tevékenységével, a kapcsolódó kutatási, kiállítási és rendezvényszervezői célok támogatásával és szervezésével a Gödöllői Királyi Kastély a Károly-kultusz és a Habsburg-család máig érvényes értékeinek hiteles őrzője lett, hathatósan segítve e hagyományok folytonosságát és az új generációknak történő hiteles átadását.

**Tisztelendő Beatrix Van den Borre** (FSO) nővér, a Kútvölgyi engesztelő kápolna gondozója

A flamand származású és évtizedek óta Magyarországon élő és a lelki-közösségi életünkben rendkívül aktív kedvesnővér Mindszenty és Newman bíborosok kultusza mellett Isten Szolgálója Zita királyné boldog emlékének lelkes képviselője, hiteles személye ezért fontos alakítója Károly király tiszteletének és e magyar példaképek boldoggá, illetve szentté avatásának is.

**Főtisztelendő Varga János** az Esztergomi Főszékesegyház tiszteletbeli kanonokja, a bécsi Collegium Pazmanianum rektora

A Magyar Katolikus Egyház nagymúltú bécsi intézményében, Ausztriában, jelenlegi és korábbi lelkipásztori működésének helyszínein magas színvonalú és sokrétű kutatói, alkotói, kiállítás- és rendezvényszervezői munkájával hosszú évek óta sokat tesz a Boldog Károly-tisztelet és számos kapcsolódó egyházi és nemzeti hagyomány ápolása és konkrét közösségi hasznosulása érdekében.

*Végül, de nem utolsósorban az Imaliga vezetőségének hivatali tiszteletpéldányai közül egyet szeretnénk ünnepélyesen átadni, illetve elküldeni:*

**Hittig Gusztáv**, emeritus tagozatvezető úrnak (nem tudott jelen lenni)

Aki a magyarországi Imaliga-képviseletet Nagymizdón megalapította és 2017-ig gondosan ellátta, azóta is aktívan segíti az Imaliga központi és hazai munkáját. A 20 évvel ezelőtti boldoggá avatás magyar kísérőrendezvényeit szervezte, ezt követően huszonkilenc magyar templomban közreműködött Boldog Károly-ereklyék igénylésében és ünnepélyes elhelyezésében.